Wara l-introduzzjoni ta’ żewġ marki blu fuq WhatsApp li juru li l-messaġġ ikun inqara, din l-applikazzjoni introduċiet fattur ieħor li jiżvela l-ħin li fih inqara l-messaġġ. Dan il-fattur qed jitqies minn bosta bħala daqqa ta’ ħarta oħra f’dik li hija privatezza. Fuq Android u l-iPhone min jibgħat messaġġ jista’ faċilment jiċċekkja l-mument eżatt li fih inqara dak il-messaġġ. Jekk għandek iPhone tista’ tara l-ħin li fih inqara l-messaġġ mibgħut billi tmur fuq il-marki l-blu u tmexxihom lejn ix-xellug. Hawnhekk tinfetaħ paġna b’informazzjoni dwar il-messaġġ li fiha tista’ tara l-ħin li fih intbagħat il-messaġġ u l-ħin li fih inqara. Fuq Andriod, is-sistema hija kemxejn differenti. Biex tkun taf il-ħin, trid tagħfas fuq iċ-chat u tagħfas l-ittra I li tidher fuq ix-xellug. Hawnhekk tinfetaħ paġna bl-informazzjoni kollha dwar il-messaġġ.